આધુનિક યુગમાં સુંદર દેખાવા માટે મેકઅપ જેટલો જરૃરી છે તેટલી જ બિંદી પણ મહત્ત્વની છે. એક નાનકડી બિંદી તમારા ચહેરા પર ચાર ચાંદ લગાવી દે છે. લગ્નપ્રસંગ હોય કે કોઈ તહેવાર, બિંદીનું મહત્ત્વ આજે પણ ઘટ્યું નથી. બિંદી અંગે ટિપ્સ આપતાં મેશ્વા બ્યુટી પાર્લરનાં ઉશ્મીતા પટેલે જણાવ્યું કે, ‘સામાન્ય રીતે રેગ્યુલર વપરાશ એટલે કે કોલેજ કે ઓફિસ જતી યુવતીઓ મોટા ભાગે તૈયાર બિંદી વાપરવાનું વધુ પસંદ કરે છે. કેટલીક યુવતીઓ કે જે ડિઝાઇનર બિંદી માટે દરરોજ સમય ફાળવી શકતી હોય તે નાની મોટી ડિઝાઇન પણ રૃટિનમાં કરી લેતી હોય છે. પ્રસંગ અને પોશાકને અનુરૃપ બિંદીની ડિઝાઇન પસંદ કરાય છે. સાથે સાથે ચહેરાનો આકાર પણ ધ્યાને લેવો એટલો જ જરૂરી છે.’